b'\n_START_ARTICLE_\nGelao\n_START_SECTION_\nIstorija\n_START_PARAGRAPH_\nGelao tautin\xc4\x97s ma\xc5\xbeumos istorija siekia jau daugiau kaip 2000 met\xc5\xb3. Tuo metu jie gyveno gan pla\xc4\x8diai i\xc5\xa1sibarst\xc4\x99 po Kinijos teritorij\xc4\x85. Tiltai, kapaviet\xc4\x97s, senieji kaimai dar ir dabar yra vadinami Gelo pavadinimais, nes j\xc5\xb3 prot\xc4\x97viai, gyven\xc4\x99 Guid\xc5\xbeou provincijoje buvo vadinami Gelo. Tang dinastijos laiku (618\xe2\x80\x93907\xc2\xa0m.) jie pervadinti \xe2\x80\x9eGeliao\xe2\x80\x9c arba \xe2\x80\x9eLiao\xe2\x80\x9c. Liao gentis tuo metu tur\xc4\x97jo nusileisti stipriai Han dinastijos Zangke regiono vald\xc5\xbeiai ir persikelti \xc4\xaf Sichuan, kur jie tur\xc4\x97jo gyventi, sekdami feodaliniu re\xc5\xbeimu (III\xe2\x80\x93XV a.)._NEWLINE_Iki XV a. Liao gamino metalines ietis, skydus, \xc5\xbevejybos \xc4\xafrankius, \xc5\xbeeberklus, puodus, skirtus maisto gaminimui. Puikiai mok\xc4\x97jo austi lin\xc4\x85. \xc5\xa0iuo laikotarpiu jie i\xc5\xa1sirinko karali\xc5\xb3, kuris tapo paveldima institucija. V\xc4\x97liau \xc5\xa1i tautin\xc4\x97 ma\xc5\xbeuma su kitomis piet\xc5\xb3- centrin\xc4\x97s Kinijos ma\xc5\xbeumomis buvo nukariauta Ming dinastijos. Ir jau Ming dinastijos laikais (1368\xe2\x80\x931644\xc2\xa0m.) jie pavadinti \xe2\x80\x9eGelao\xe2\x80\x9c._NEWLINE_Iki 1949\xc2\xa0m. daugumas Gelao buvo \xc5\xabkininkai. Augino ry\xc5\xbeius, kukur\xc5\xabzus, \xc4\xafvairius gr\xc5\xabdus bei soras. \xc5\xaakininkauti buvo gan sud\xc4\x97tinga, nes \xc5\xbemon\xc4\x97s netur\xc4\x97jo dr\xc4\x97kinimo sistemos ir vandens atsarg\xc5\xb3. D\xc4\x97l to jie gaudavo labai menk\xc4\x85 derli\xc5\xb3. Taip pat problema b\xc5\xabdavo ir didel\xc4\x97s sausros._NEWLINE_Tuo laikotarpiu daugumas \xc5\xbeem\xc4\x97s priklaus\xc4\x97 stambiems \xc5\xbeemvald\xc5\xbeiams i\xc5\xa1 kit\xc5\xb3 etnini\xc5\xb3 grupi\xc5\xb3. Taigi Gelao \xc5\xbemon\xc4\x97s prival\xc4\x97jo mok\xc4\x97ti nuom\xc4\x85 nat\xc5\xabra, t. y. pus\xc4\x97 derliaus kiekvienais metais, tur\xc4\x97jo b\xc5\xabti atiduotas \xc5\xbeem\xc4\x97s \xc5\xa1eimininkams, dar plius mok\xc4\x97davo ir papildomus mokes\xc4\x8dius. Vakarin\xc4\x97je Giuzhou teritorijoje \xc5\xbemon\xc4\x97s mok\xc4\x97jo ne tik gr\xc5\xabdais, opiumu, soj\xc5\xb3 pupel\xc4\x97mis ar pipirais, bet ir prival\xc4\x97jo atidirbti neapmokam\xc5\xb3 50- 80 dien\xc5\xb3 per metus.\n_START_SECTION_\nKalba\n_START_PARAGRAPH_\nGelao kalba priklauso D\xc5\xbeuang\xc5\xb3-dong\xc5\xb3 (Zhuang-Dong) grupei, taj\xc5\xb3-kadaj\xc5\xb3 kalb\xc5\xb3 \xc5\xa1eimai. J\xc4\x85 sudaro keturi dialektai, kurie vienas nuo kito labai skiriasi. Tie dialektai: baltasis Gelao (T\xc3\x9a DU, pietvakariuose), raudonasis Gelao (VOA D\xc3\x8a), \xc5\xbealiasis Gelao (HO KI, \xc5\xa1iaur\xc4\x97je bei centre) ir kaln\xc5\xb3 Gelao (PUYUI, vakaruose). Net patiems Gelao \xc5\xbemon\xc4\x97ms yra sud\xc4\x97tinga ja susikalb\xc4\x97ti, nors jie ir gyvena viename regione. \xc5\xa0ia kalba \xc5\xa1nekan\xc4\x8di\xc5\xb3j\xc5\xb3 t\xc4\x97ra tik ketvirtadalis vis\xc5\xb3 Gelao \xc5\xbemoni\xc5\xb3. Gelao kalba neturi savo atskiro raidyno, o naudoja kin\xc5\xb3 ra\xc5\xa1menis. Gelao \xc5\xbemon\xc4\x97s taip pat \xc5\xa1neka I, Miao bei Bouyei kaimynin\xc4\x97mis kalbomis.\n_START_SECTION_\nKult\xc5\xabra\n_START_PARAGRAPH_\nGelao turi savo literat\xc5\xabr\xc4\x85, folklor\xc4\x85. Ra\xc5\xa1o eil\xc4\x97ra\xc5\xa1\xc4\x8dius, \xc4\xafvairias istorijas, turi savas patarles. Dauguma eil\xc4\x97ra\xc5\xa1\xc4\x8di\xc5\xb3 susideda i\xc5\xa1 3, 5 ar 7 stulpeli\xc5\xb3. Pagrindinis pasak\xc5\xb3 turinys yra apie proting\xc5\xb3, dor\xc5\xb3, s\xc4\x85\xc5\xbeining\xc5\xb3, darb\xc5\xa1\xc4\x8di\xc5\xb3 ir dr\xc4\x85si\xc5\xb3 Gelao \xc5\xbemoni\xc5\xb3 garbinim\xc4\x85, \xc5\xa1lovinim\xc4\x85. Kitos pasakos i\xc5\xa1juokia senov\xc4\x97je valdan\xc4\x8diosios klas\xc4\x97s \xc5\xbeiaurum\xc4\x85 ir godum\xc4\x85._NEWLINE_Gelao dainos ir \xc5\xa1okiai yra labai paprasti ir gracingi. Populiariausi muzikos instrumentai: b\xc5\xabgnas, mu\xc5\xa1amosios l\xc4\x97k\xc5\xa1t\xc4\x97s._NEWLINE_Gelao \xc5\xa1ven\xc4\x8dia savo tradicinius festivalius, nors i\xc5\xa1 kitos pus\xc4\x97s dauguma j\xc5\xb3 yra tokie patys, kaip ir Han tautos \xc5\xa1ven\xc4\x8diami. Tai yra pavasario festivalis, drakono valties festivalis, vidurio rudens festivalis, taip pat dar jau\xc4\x8dio garbinimui skirtas festivalis. Pavasario festivalis yra pats garsiausias. Prie\xc5\xa1 3 dienas \xc5\xbemon\xc4\x97s i\xc5\xa1kepa didel\xc4\xaf lipni\xc5\xb3 ry\xc5\xbei\xc5\xb3 pyrag\xc4\x85, skirt\xc4\x85 prot\xc4\x97vi\xc5\xb3 garbinimui. Ir visas tas tris dienas jo nelie\xc4\x8dia, o laiko festivaliui._NEWLINE_Kitas garsus Gelao festivalis yra j\xc5\xb3 Naujieji metai\xc2\xa0\xe2\x80\x93 Gelao\xc2\xa0\xe2\x80\x93 Nian, kurie \xc5\xa1ven\xc4\x8diami tre\xc4\x8dio m\xc4\x97nesio, pagal m\xc4\x97nulio kalendori\xc5\xb3, tre\xc4\x8di\xc4\x85 dien\xc4\x85. Visi vyrai vaik\xc5\xa1to po apylinkes, per kalvas, po med\xc5\xbeiais skerd\xc5\xbeia vi\xc5\xa1\xc4\x8diukus bei avis, tai yra lyg auka dievi\xc5\xa1kam med\xc5\xbeiui. Taip jie pra\xc5\xa1o Dievo priimti \xc5\xa1ias aukas ir meld\xc5\xbeiasi derliaus kitiems metams._NEWLINE_Per visus festivalius Gelao meld\xc5\xbeiasi prot\xc4\x97viams, dievams ir pra\xc5\xa1o geresnio derliaus. Taip pat festivali\xc5\xb3 metu \xc5\xbemon\xc4\x97s negali \xc5\xa1luoti, valyti grind\xc5\xb3, ne\xc5\xa1ti vandens, valgyti neprinokus\xc4\xaf maist\xc4\x85, lieti vanden\xc4\xaf prie\xc5\xa1ais duris ar dirbti laukuose._NEWLINE_\xe2\x80\x9eFlower Dragon\xe2\x80\x9c ir \xe2\x80\x9eBamboo-Strip Egg\xe2\x80\x9c yra du m\xc4\x97gstamiausi Gelao \xc5\xbeaidimai._NEWLINE_\xe2\x80\x9eFlower Dragon\xe2\x80\x9c i\xc5\xa1 ties\xc5\xb3 yra bambukinis kamuoliukas, \xc5\xa1iek tiek didesnis negu stalo teniso kamuoliukas. Viduje jo yra porceliano gabaliuk\xc5\xb3 bei monet\xc5\xb3. \xc5\xbdaidimas \xc5\xbeaid\xc5\xbeiamas poromis, kalvotose vietov\xc4\x97se._NEWLINE_\xe2\x80\x9eBamboo-Strip Egg\xe2\x80\x9c\xc2\xa0\xe2\x80\x93 taip pat kamuoliukas, tiktai didesnis, prikim\xc5\xa1tas ry\xc5\xbei\xc5\xb3 \xc5\xa1iaud\xc5\xb3. \xc5\xa0\xc4\xaf \xc5\xbeaidim\xc4\x85 \xc5\xbeaid\xc5\xbeia dvi komandos, sudarytos i\xc5\xa1 3- 5 \xc5\xbemoni\xc5\xb3. Jie m\xc4\x97to ir spardo t\xc4\x85 kamuoliuk\xc4\x85, vengdami kontakto vienas su kitu. Galima tik kojom ir rankom liesti.\n_START_SECTION_\nMityba\n_START_PARAGRAPH_\nKadangi Gelao \xc5\xbemon\xc4\x97s gyvena kalvotose vietov\xc4\x97se, kur vyrauja dr\xc4\x97gnas klimatas, tai daugumas j\xc5\xb3 u\xc5\xbesiima \xc5\xbeem\xc4\x97s \xc5\xabkiu ir augina gr\xc5\xabdines kult\xc5\xabras, taigi ir pagrindiniai j\xc5\xb3 maisto produktai yra \xc4\xafvair\xc5\xabs gr\xc5\xabdai bei ry\xc5\xbeiai. I\xc5\xa1 \xc5\xa1i\xc5\xb3 produkt\xc5\xb3 jie gamina labai \xc4\xafvairius patiekalus, neretai juos paskanindami medumi, sezamu, ruduoju ar baltuoju cukrumi. Nors \xc5\xa1iaip daugumas j\xc5\xb3 patiekal\xc5\xb3 yra r\xc5\xabg\xc5\xa1taus ir a\xc5\xa1traus skonio. Labai m\xc4\x97giamas lipni\xc5\xb3 ry\xc5\xbei\xc5\xb3 tortas._NEWLINE_Gelao \xc5\xbemon\xc4\x97s geria i\xc5\xa1 gr\xc5\xabd\xc5\xb3 ar jovar\xc5\xb3 pagamint\xc4\x85 vyn\xc4\x85. Taip pat labai populiarus yra i\xc5\xa1 ry\xc5\xbei\xc5\xb3 pagamintas vynas, vadinamasis \xe2\x80\x9eClimbing Wine\xe2\x80\x9c (Popo Jui), kuris yra nepakei\xc4\x8diamas festivali\xc5\xb3 atributas.\n_START_SECTION_\nTradiciniai r\xc5\xabbai\n_START_PARAGRAPH_\nTradicinis vyro kostiumas yra \xc5\xa1varkas ir keln\xc4\x97s, o moter\xc5\xb3\xc2\xa0\xe2\x80\x93 trumpi \xc5\xa1varkai su pla\xc4\x8diom, \xc4\xafvairiai (rombo, trikampio formom, \xc5\xbeuv\xc5\xb3 \xc5\xbevynais) siuvin\xc4\x97tom rankov\xc4\x97m ir siauri sijonai, kurie yra keli\xc5\xb3 dali\xc5\xb3. Pagrindin\xc4\x99 dal\xc4\xaf sudaro ry\xc5\xa1kiai raudonas vilnonis sijonas, o i\xc5\xa1 apa\xc4\x8dios i\xc5\xa1lenda drobinis juodais\xc2\xa0\xe2\x80\x93 baltais rombais siuvin\xc4\x97tas kitas sijonas. Moterys taip pat dar d\xc4\x97vi berankoves mantijas, kurios nugaroje yra ilgesn\xc4\x97s negu priekyje. Tiek vyrai, tiek moterys apri\xc5\xa1a galvas didel\xc4\x97m skarom. Batai yra smailianosiai, u\xc5\xberiesti \xc4\xaf vir\xc5\xa1\xc5\xb3.\n_START_SECTION_\nTradicin\xc4\x97 architekt\xc5\xabra\n_START_PARAGRAPH_\nGelao namai yra mediniai, statomi kalvotose teritorijose. Namo kambariai visi i\xc5\xa1sid\xc4\x97st\xc4\x99 viena linija, kurios prad\xc5\xbeioje visada yra virtuv\xc4\x97, centrinis kambarys skirtas meldimuisi, prot\xc4\x97vi\xc5\xb3 garbinimui ir toliau seka vienas arba du miegamieji.\n_START_SECTION_\nDabartin\xc4\x97 situacija\n_START_PARAGRAPH_\nGelao tauta yra pakankamai pla\xc4\x8diai paplitusi po teritorij\xc4\x85. J\xc5\xb3 galima aptikti per 40 grafys\xc4\x8di\xc5\xb3, 6 provincijose, Kinijos pietuose. Nors ir dabar daugumas gyvena Guid\xc5\xbeou provincijoje, bet kita visuomen\xc4\x97s dalis gyvena Junnano, Guangsi, Hunano, Si\xc4\x8duano ir Dziangsi provincijose. Apie 7000 Gelao gyvena \xc5\xa0iaur\xc4\x97s Vietname.'